b'\n_START_ARTICLE_\nBol\xc3\xa6rne\n_START_PARAGRAPH_\nBol\xc3\xa6rne er en \xc3\xb8ygruppe i Ytre Oslofjord utenfor N\xc3\xb8tter\xc3\xb8y, best\xc3\xa5r av Vestre Bol\xc3\xa6ren, Midtre Bol\xc3\xa6ren og \xc3\x98stre Bol\xc3\xa6ren, i tillegg til om lag 40 mindre \xc3\xb8yer, holmer og skj\xc3\xa6r. \xc3\x98yene har et samlet areal p\xc3\xa5 2,6 km\xc2\xb2. Mesteparten av Bol\xc3\xa6rne inng\xc3\xa5r i F\xc3\xa6rder nasjonalpark.\n_START_SECTION_\nHistorie\n_START_PARAGRAPH_\nBosetningen p\xc3\xa5 Bol\xc3\xa6rne g\xc3\xa5r if\xc3\xb8lge skriftlige kilder tilbake til 1600-tallet. Midtre Bol\xc3\xa6rne er den st\xc3\xb8rste av \xc3\xb8yene og hadde midt p\xc3\xa5 1800-tallet 33 fastboende. Frem til 1916 l\xc3\xa5 \xc3\xb8yene under Jarlsberg hovedg\xc3\xa5rd. Da ble Bol\xc3\xa6rne kj\xc3\xb8pt av Forsvaret i forbindelse med utbygging av festningsanlegg i Ytre Oslofjord, og Bol\xc3\xa6rne fort ble etablert. Under andre verdenskrig opprettet tyskerne en fangeleir for russiske krigsfanger, og fangene som d\xc3\xb8de ble ogs\xc3\xa5 begravet her. N\xc3\xb8tter\xc3\xb8y kommune overtok Midtre Bol\xc3\xa6rne i 2004.\n_START_SECTION_\nNavnet\n_START_PARAGRAPH_\nNavnet Bol\xc3\xa6ren (Bol\xc3\xa6rne som flertallsform) kommer antagelig av bor\xc4\x91, som betyr \xc2\xabkant\xc2\xbb slik som man ellers bruker en bord langs kanten p\xc3\xa5 en duk, men her ment som en h\xc3\xb8y kant mot havet.'